《君山》
宋代·袁默

君不闻吹箫得仙双帝子，宅门敕牌金书字。又不闻马家堂宇色未昏，宅门题作奉诚园。

古来将相多高第，今不为园即为寺。吾观黄歇相楚时，岂意异时真似此。

晚周诸国势相倾，齐赵信陵争下士。何术能令楚复强，三千宾客多珠履。

一旦不谋毋望人，身亡家破神朱英。嗟乎养士漫如许，得失何异一老兵。

吴墟索莫故城在，庭殿但闻钟磬声。猿哀鹤怨松风里，遗恨江流终未平。

作者简介：常州无锡人，字思正。仁宗嘉祐八年进士。官京兆府教授，迁司农簿，献《无逸传》。历太学博士、湖北转运使判官。学问渊博，为时所宗。